Τάσος Μητρόπουλος

Ο Αναστάσιος (Τάσος) Μητρόπουλος (γενν. 23 Αυγούστου 1957, Βόλος) είναι Έλληνας διεθνής παλαίμαχος ποδοσφαιριστής, ο οποίος αγωνιζόταν στον χώρο της επίθεσης και του κέντρου. Επίσης, έχει υπάρξει υποψήφιος βουλευτής με τη Νέα Δημοκρατία, καθώς και δημοτικός σύμβουλος και αντιδήμαρχος Πειραιά.

Καριέρα

Σε συλλογικό επίπεδο 
Ξεκίνησε το ποδόσφαιρο από τον Άρη Πετρούπολης και έχει αγωνιστεί ακόμη σε Εθνικό, Ολυμπιακό (242 εμφανίσεις πρωταθλήματος και 51 τέρματα), ΑΕΚ, Παναθηναϊκό, Απόλλωνα Σμύρνης, Ηρακλή και ΓΑΣ Βέροια. Στην τελευταία εντάχθηκε το Δεκέμβριο του 1995, συμβάλλοντας (με 19 συμμετοχές - 8 τέρματα) στην κατάληψη της θέσης του δευτεραθλητή Β΄ Κατηγορίας και στην επάνοδο της ομάδας στην Α΄ Εθνική για την επόμενη χρονιά, η οποία ουσιαστικά αποτέλεσε και την τελευταία του ίδιου στο ποδόσφαιρο. Το καλοκαίρι του 1997 επέστρεψε στον Ολυμπιακό για να ολοκληρώσει τη σταδιοδρομία του σε ηλικία 40 ετών και έχοντας αγωνιστεί επί 21 περιόδους στην κορυφαία ελληνική κατηγορία. Διακρίθηκε για τη δυναμική του παρουσία, τις αρχηγικές ικανότητες και την αποτελεσματικότητα στο ψηλό παιχνίδι. Κατά τη διάρκεια της σταδιοδρομίας του απουσίασε σε συνολικά 51 αγώνες εξαιτίας τιμωριών για κίτρινες και κόκκινες κάρτες.

Στις εθνικές ομάδες 

Χρίστηκε για πρώτη φορά διεθνής με την εθνική ομάδα των Ανδρών στις 11 Ιανουαρίου 1978, πριν καν συμπληρώσει τα 21 του χρόνια, κατά την εκτός έδρας φιλική νίκη με 2-0 επί της Κύπρου, ενώ το πρώτο του τέρμα με το εθνικό συγκρότημα σημειώθηκε στις 17 Οκτωβρίου 1984 επί της Πολωνίας σε αγώνα εκτός έδρας για τα προκριματικά του Μουντιάλ 1986 (1-3).

Ήταν μέλος της εθνικής ομάδας που επέλεξε ο Αλκέτας Παναγούλιας και αγωνίστηκε στο Μουντιάλ 1994 των ΗΠΑ, αγωνιζόμενος και στους τρεις αγώνες που έδωσε η Ελλάδα. Με την ολοκλήρωση της διοργάνωσης αποσύρθηκε από την εθνική ομάδα, συμπληρώνοντας 77 συμμετοχές, 8 τέρματα και έχοντας διατελέσει 11 φορές αρχηγός της, αγωνιζόμενος για περίοδο που ξεπέρασε τα 16 χρόνια.

Την εποχή εκείνη υπήρξε ο πρώτος σε συμμετοχές με τη γαλανόλευκη φανέλα (77), μαζί με τον Δημήτρη Σαραβάκο (ο οποίος μερικούς μήνες αργότερα τον ξεπέρασε σημειώνοντας μία ακόμη συμμετοχή και φθάνοντας συνολικά τις 78).

Επίσης, έχει αγωνιστεί 4 φορές στην εθνική Ελπίδων (Κ-21) το διάστημα 1977 με 1978 σημειώνοντας 4 τέρματα, το πρώτο εκ των οποίων στις 21 Σεπτεμβρίου 1977 σε φιλικό με τη Ρουμανία (1-1).

Τίτλοι 
Με τον Ολυμπιακό Πειραιώς
 3 Πρωταθλήματα Α΄ Εθνικής κατηγορίας: 1981-82, 1982-83 και 1986-87
 2 Κύπελλα Ελλάδας: 1989-90 και 1991-92 (μετείχε σε 8 από τους 14 αγώνες της διοργάνωσης, όχι όμως στον διπλό τελικό)
 1 Σούπερ Καπ: 1987.

Με την ΑΕΚ
 2 Πρωταθλήματα Α΄ Εθνικής κατηγορίας: 1992-93 και 1993-94.

Με τον Παναθηναϊκό
 1 Πρωτάθλημα Α΄ Εθνικής κατηγορίας: 1994-95.

Προσωπική ζωή 
Είχε πολυετή σχέση, χωρίς να παντρευτεί, με την Έλενα Ναθαναήλ. Στις 8 Νοεμβρίου του 2010 παντρεύτηκε με την –επίσης– ηθοποιό Νένα Χρονοπούλου.

Σημειώσεις

Παραπομπές

Πηγές 
 Mitropoulos, Tasos, βάση δεδομένων national-football-teams.com .

Έλληνες ποδοσφαιριστές
Επιθετικοί ποδοσφαιριστές
Μέσοι ποδοσφαιριστές
Ποδοσφαιριστές Αθλητικής Ένωσης Κωνσταντινουπόλεως
Ποδοσφαιριστές Απόλλων Σμύρνης
Ποδοσφαιριστές Εθνικής Ελλάδας Κ21
Ποδοσφαιριστές Εθνικής Ελλάδος
Ποδοσφαιριστές Εθνικού Πειραιώς
Ποδοσφαιριστές Ηρακλή Θεσσαλονίκης
Ποδοσφαιριστές Ολυμπιακού Πειραιώς
Ποδοσφαιριστές Π.Α.Ε. Βέροιας
Ποδοσφαιριστές Παναθηναϊκού
Ποδοσφαιριστές Σούπερ Λιγκ Ελλάδας
Ποδοσφαιριστές Παγκοσμίου Κυπέλλου 1994
Ποδόσφαιρο-επέκταση